Document ID: 32012R0471

NARIADENIE KOMISIE (EÚ) č. 471/2012
zo 4. júna 2012,
ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie lyzozýmu (E 1105) v pive
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(2)
Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(3)
Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo po podaní žiadosti.
(4)
Žiadosť o schválenie používania lyzozýmu (E 1105) ako konzervačnej látky v pive bola predložená a sprístupnená členským štátom.
(5)
Väčšina pivovarov používa sterilnú filtráciu alebo pasterizáciu piva s cieľom zabrániť znehodnoteniu piva baktériami počas jeho skladovania pred spotrebou. V prípade niektorých špeciálnych pív, ako sú pivá s vrchným kvasením vyrábané dvojstupňovým kvasením, napríklad sudové pivo a fľaškové pivo, tieto ošetrenia nie sú možné, pretože prítomnosť životaschopných mikroorganizmov je súčasťou výrobného procesu týchto pív. Bolo dokázané, že lyzozým (E 1105) je vhodným antibakteriálnym činidlom na účely pivovarníctva a že je účinný na potlačenie baktérií mliečneho kvasenia pridávaných do hotových pív.
(6)
Lyzozým (E 1105) patrí do skupiny prídavných látok, v prípade ktorých nebol špecifikovaný prijateľný denný príjem (3). Z toho vyplýva, že nepredstavuje nebezpečenstvo pre zdravie na úrovni potrebnej na dosiahnutie požadovaného technologického účinku. Je preto vhodné umožniť používanie lyzozýmu (E 1105) na zabezpečenie trvanlivosti pív, ktoré nebudú ošetrené pasterizáciou alebo sterilnou filtráciou.
(7)
Podľa smernice Komisie 2008/84/ES z 27. augusta 2008 ustanovujúcej osobitné kritériá čistoty potravinárskych prídavných látok iných ako farbivá a sladidlá (4) sa lyzozým (E 1105) získava z bielok slepačích vajec. Vajcia a výrobky z nich sú uvedené v prílohe IIIa k smernici Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov, týkajúcich sa označovania, prezentácie a reklamy potravín (5). Prítomnosť tohto enzýmu v pivách musí byť uvedená na etikete v súlade s požiadavkami uvedenej smernice.
(8)
Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť o vydanie stanoviska potravín s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď príslušné aktualizácie pravdepodobne nemajú vplyv na ľudské zdravie. Keďže schválenie používania lyzozýmu (E 1105) ako konzervačnej látky v pive predstavuje aktualizáciu tohto zoznamu, ktorá pravdepodobne nemá vplyv na ľudské zdravie, nie je nutné požiadať o stanovisko Európsky úrad pre bezpečnosť potravín.
(9)
Podľa prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (6), sa príloha II, v ktorej sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie lyzozýmu (E 1105) v pive pred týmto dátumom je potrebné špecifikovať skorší dátum uplatňovania, pokiaľ ide o uvedenú prídavnú látku v potravinách.
(10)
Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
(11)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júna 2012

Labels: 0
3
17